**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от д-р Иван Иванов – министър на земеделието

**Относно:** Проект на Постановление на Министерския съвет за приемане на Наредба за изискванията към преработените храни на зърнена основа и към детските храни, предназначени за кърмачета и малки деца

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за изискванията към преработените храни на зърнена основа и към детските храни, предназначени за кърмачета и малки деца.

**Причини, които налагат приемането на акта**

В „Държавен вестник“ бр. 52 от 2020 г. е обнародван нов Закон за храните. Законът влезе в сила в деня на обнародването му в „Държавен вестник”.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

Наредбата за изискванията към преработените храни на зърнена основа и към детските храни, предназначени за кърмачета и малки деца се приема на основание чл. 5 от Закона за храните.

С проекта на Постановление на Министерския съвет за приемане на Наредба за изискванията към преработените храни на зърнена основа и към детските храни, предназначени за кърмачета и малки деца ще бъде отменена действащата в момента Наредба за изискванията към храните на зърнена основа и към детските храни, предназначени за кърмачета и малки деца, приета с Постановление № 66 на Министерския съвет от 2003 г. (обн., ДВ, бр. 27 от 2003 г.; изм., бр. 55 от 2004 г. и бр. 17 от 2018 г.).

**Цели**

С проекта се цели определяне на изискванията към състава, характеристиките и етикетирането на храните за деца, в т.ч. преработените храни на зърнена основа и детските храни, предназначени да задоволят специфичните хранителни потребности на кърмачета и малки деца в добро здраве.

„Преработени храни на зърнена основа“ и „детски храни“ са понятия по смисъла на чл. 2, параграф 2, букви „д“ и „е“ от Регламент (ЕС) № 609/2013 относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (ОВ, L 181 от 29 юни 2013 г.) (Регламент (ЕС) № 609/2013).

Предлагането на пазара на преработени храни на зърнена основа и на детски храни, предназначени за кърмачета и малки деца, се допуска само ако те отговарят на изискванията на наредбата и на приложимите изисквания на Регламент (ЕС) № 609/2013.

Уточнени са храните, по отношение на които не се прилагат изискванията, регламентирани в проекта на Наредба за изискванията към преработените храни на зърнена основа и към детските храни, предназначени за кърмачета и малки деца.

Съгласно проекта, храните за деца са предназначени за консумация от кърмачетата в периода на отбиване от кърмене и от малки деца като допълнение към основната диета и/или за постепенната им адаптация към обичайната храна на възрастните хора.

Актуализирането на изискванията по отношение на състава, характеристиките и етикетирането ще допринесе за улесняване на бизнес операторите, по отношение производството на такива храни и обезпечаването на високо ниво на защита на потребителите. С проекта на наредба се цели също повишаване ефективността на извършвания официален контрол и проследимостта при предлагането на пазара на този вид храни.

Храните за деца трябва да се произвеждат от хранителни съставки, за които общоприети научни данни са доказали, че са подходящи за задоволяване на специфичните хранителни потребности на кърмачета и малки деца.

Актуализирани и прецизирани са изискванията към състава на преработените храни на зърнена основа и на детските храни, различни от храните на зърнена основа, по отношение съдържанието на въглехидрати, белтъчини, мазнини, максимално допустимите количества на витамини, минерали и микроелементи и референтните стойности при обявяване на хранителна информация при етикетирането на храните за деца.

Храните за деца не трябва да съдържат вещества в количества, които биха могли да увредят здравето на кърмачетата и малките деца. Количеството на пестицидни остатъци в храните за деца не трябва да надвишава 0,01 mg/kg готова за директна консумация или приготвена по указанията на производителя храна.

Не се допуска използването на конкретно определени пестициди, по отношение на селскостопански продукти, предназначени за производство на храни за деца.

При етикетирането на храните за деца се спазват изискванията на Регламент (ЕС) № 1169/2011 на Европейския парламент и на Съвета от 25 октомври 2011 година за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (OB, L 304 от 22 ноември 2011 г.) и на Наредбата за предоставянето на информация на потребителите за храните, приета с Постановление № 97 на Министерския съвет от 2021 г. (обн., ДВ, бр. 25 от 2021 г.), както и заложените в наредбата специфични изисквания.

С проекта на наредба се запазва транспонирането в националното законодателство на изискванията на Директива 2006/125/ЕО на Комисията от 5 декември 2006 година относно преработени храни на зърнена основа и детски храни за кърмачета и малки деца (кодифицирана версия).

По-голямата част от разпоредбите в проекта на наредба по същество не са нови, а са прецизирани и съобразени с настъпилите промени в пряко приложимото законодателство на Европейския съюз по отношение преработените храни на зърнена основа и детските храни, предназначени за кърмачета и малки деца (Регламент (ЕС) № 609/2013), както и в националното законодателство, и по-специално Закона за храните и Закона за управление на агрохранителната верига.

С проекта на наредба също така се отстраняват и коригират редица терминологични и технически несъответствия в съществуващата Наредба за изискванията към храните на зърнена основа и към детските храни, предназначени за кърмачета и малки деца, приета с Постановление № 66 на Министерския съвет от 2003 г.

С проекта на постановление се отменя и Наредбата за изискванията към диетичните храни за специални медицински цели, приета с Постановление № 248 на Министерския съвет от 2002 г. (обн., ДВ, бр. 107 от 2002 г.; изм., бр. 75 от 2007 г., изм. и доп., бр. 84 от 2013 г. и бр. 17 от 2018 г.). Предвидена е също отмяна и на Наредбата за изискванията към храните за нискоенергийни диети за намаляване на телесното тегло, приета с Постановление № 252 на Министерския съвет от 2002 г. (обн., ДВ, бр. 107 от 2002 г.; изм., бр. 75 от 2007 г., изм. и доп., бр. 17 от 2018 г.), считано от 27 октомври 2022 г.

Посочените наредби са приети на основание чл. 4 от отменения Закон за храните. С тях в националното законодателство са транспонирани изискванията на Директива 1999/21/ЕО на Комисията от 25 март 1999 г. относно диетичните храни за специални медицински цели, респ. Директива 96/8/ЕО на Комисията от 26 февруари 1996 година относно храни, предназначени за използване при нискокалорични хранителни режими за намаляване на телесното тегло.

Цитираните директиви са отменени с Регламент (ЕС) № 609/2013. От 22 февруари 2019 г. (респ. 22 февруари 2020 г.) се прилага също и Делегиран регламент (ЕС) 2016/128 на Комисията от 25 септември 2015 година за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за храните за специални медицински цели (OB, L 25 от 02 февруари 2016 г.). Делегираният регламент (ЕС) 2017/1798 на Комисията от 2 юни 2017 година за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава на заместителите на целодневния хранителен прием за регулиране на телесното тегло и предоставянето на информация за тях (OB, L 259 от 07 октомври 2017 г.), ще започне да се прилага от 27 октомври 2022 г.

Посочените по-горе регламенти са задължителни в тяхната цялост и се прилагат пряко във всички държави членки.

Предвид изложеното, Наредбата за изискванията към диетичните храни за специални медицински цели, приета с Постановление № 248 на Министерския съвет от 2002 г. и Наредбата за изискванията към храните за нискоенергийни диети за намаляване на телесното тегло, приета с Постановление № 252 на Министерския съвет от 2002 г., следва да бъдат отменени.

Предвижда се постановлението да влезе в сила в 14-дневен срок от деня на обнародването му в „Държавен вестник“ (с изключение на разпоредбата на § 1, т. 3, която влиза в сила от 27 октомври 2022 г.), тъй като е необходим срок за запознаване и адаптиране на бизнес операторите и контролния орган към изискванията на наредбата.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието.

Проектът на акт не води до изменения в целевите стойности на показателите за изпълнение, в това число ключовите индикатори.

**Очаквани резултати от прилагането на акта**

Гарантиране на безопасността на храните и висока степен на защита на здравето и правата на потребителите на територията на Република България, чрез регламентиране на състава, характеристиките, както и информацията, свързана с храните на зърнена основа и към детските храни, предназначени за кърмачета и малки деца, която се отбелязва върху опаковката на продуктите.

Ограничаване на възможностите за извършване на нарушения, улесняване дейностите по мониторинг на националните компетентни органи и повишаване на ефективността на официалния контрол при предлагането на пазара на тези храни.

**Анализ за съответствие с правото на Европейския съюз**

С проекта на наредба се запазва транспонирането в националното законодателство на изискванията на Директива 2006/125/ЕО на Комисията от 5 декември 2006 година относно преработени храни на зърнена основа и детски храни за кърмачета и малки деца (кодифицирана версия), като се отчитат също настъпилите промени в пряко приложимото законодателство на Европейския съюз по отношение на посочената група храни.

С наредбата се осигурява прилагането на Регламент (ЕС) № 609/2013.

Във връзка с това е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на постановление, наредба и доклад (мотиви), както и частичната предварителна оценка на въздействието и становището на дирекция „Модернизация на администрацията“ в Министерския съвет са публикувани на интернет страницата на Министерството на земеделието и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове, справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на Постановление на Министерския съвет за приемане на Наредба за изискванията към преработените храни на зърнена основа и към детските храни, предназначени за кърмачета и малки деца е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 5 от Закона за храните и чл. 8, ал. 2 от Устройствения правилник на Министерският съвет и на неговата администрация, предлагам Министерският съвет да приеме приложения проект на Постановление.

|  |  |
| --- | --- |
| **Приложение:**  | 1. Проект на Постановление на Министерския съвет;
2. Проект на Наредба за изискванията към преработените храни на зърнена основа и към детските храни, предназначени за кърмачета и малки деца;
3. Частична предварителна оценка на въздействието;
4. Становище на дирекция „Модернизация на администрацията” в Министерския съвет по частичната предварителна оценка на въздействието;
5. Финансова обосновка;
6. Таблица на съответствието с правото на Европейския съюз;
7. Справка за отразяване на становищата, постъпили по реда на чл. 32 – 34 от УПМСНА;
8. Постъпили становища по реда на чл. 32 – 34 от УПМСНА;
9. Становища на Работна група 1 „Свободно движение на стоки” – 2 бр.;
10. Становище на Работна група 7 „Земеделие”;
11. Справка за отразяване на предложенията и становищата, постъпили от проведената обществена консултация;
12. Постъпили становища и предложения от проведената обществена консултация;
13. Проект на съобщение за средствата за масово осведомяване.
 |

С уважение,

**Д-Р ИВАН ИВАНОВ**

*Министър*